b'\n_START_ARTICLE_\n\xc5\xbdmogaus atavizmai ir rudimentai\n_START_PARAGRAPH_\nAtavizmas - tai i\xc5\xa1nykusi\xc5\xb3 r\xc5\xab\xc5\xa1ies po\xc5\xbeymi\xc5\xb3, b\xc5\xabding\xc5\xb3 tolimiems prot\xc4\x97viams, atsiradimas kai kuriuose individuose._NEWLINE_Rudimentas - tai organas, neturintis ar neatliekantis pastebimos funkcijos.\n_START_SECTION_\nIstorija\n_START_PARAGRAPH_\n1893 m. Robert Wiedesheim i\xc5\xa1leido knyg\xc4\x85 apie \xc5\xbemogaus anatomij\xc4\x85, kurioje paskelb\xc4\x97 86 \xc5\xbemogaus organ\xc5\xb3, kuri\xc5\xb3 funkcijos buvo ne\xc5\xbeinomos, s\xc4\x85ra\xc5\xa1\xc4\x85. Teori\xc5\xa1kai jie gal\xc4\x97jo b\xc5\xabti laikomi rudimentiniais, tai yra praradusiais savo funkcij\xc4\x85 evoliucijos metu. \xc4\xae \xc5\xa1\xc4\xaf s\xc4\x85ra\xc5\xa1\xc4\x85 buvo klaidingai \xc4\xaftraukti ir svarb\xc5\xabs organai, pavyzd\xc5\xbeiui, kankor\xc4\x97\xc5\xbein\xc4\x97 liauka, u\xc5\xbekr\xc5\xab\xc4\x8dio liauka, hipofiz\xc4\x97. \xc5\xa0iais laikais rudimentini\xc5\xb3 organ\xc5\xb3 s\xc4\x85ra\xc5\xa1as yra \xc5\xbeymiai ma\xc5\xbeesnis ir labai diskutuotinas._NEWLINE_Atavizmo mechanizm\xc4\x85 prad\xc4\x97ta suvokti tik XX am\xc5\xbeiaus pabaigoje, nors atavizm\xc5\xb3 buvimas \xc5\xbeinomas jau kelet\xc4\x85 \xc5\xa1imtme\xc4\x8di\xc5\xb3, o kai kurie mokslininkai j\xc4\xaf pasitelkdavo politin\xc4\x97ms ir sociologin\xc4\x97ms problemoms spr\xc4\x99sti. XIX am\xc5\xbeiaus 9-ajame de\xc5\xa1imtmetyje ital\xc5\xb3 gydytojas Cesare Lombroso atavizmu ai\xc5\xa1kino kriminalinius nusikaltimus. Jo nuomone, toki\xc5\xb3 \xc5\xbemoni\xc5\xb3 poelgius lemia daug primityvesni elgsenos modeliai nei \xe2\x80\x9enormali\xc5\xb3\xe2\x80\x9c \xc5\xbemoni\xc5\xb3. Jie gali \xc4\xafvykdyti \xc5\xbemog\xc5\xbeudyst\xc4\x99 arba kitoki\xc4\x85 piktadaryb\xc4\x99, \xe2\x80\x9enes tai nat\xc5\xabralu gyv\xc5\xabn\xc5\xb3 gyvenime\xe2\x80\x9c. Casare Lombroso taip pat kruop\xc5\xa1\xc4\x8diai studijavo nusikalt\xc4\x97li\xc5\xb3 i\xc5\xa1vaizd\xc4\x85 bandydamas i\xc5\xa1siai\xc5\xa1kinti, ar galima \xc4\xaf\xc5\xbevelgti \xc5\xbemoguje buvus\xc4\xaf ar b\xc5\xabsim\xc4\x85 nusikalt\xc4\x97l\xc4\xaf. Tokie po\xc5\xbeymiai kaip nuo\xc5\xbeulni kakta, ilgos rankos ir atsiki\xc5\xa1\xc4\x99s apatinis \xc5\xbeandikaulis da\xc5\xbenai buvo pasitelkiami kaip polinkio nusikalsti \xc4\xafrodymai. Pana\xc5\xa1i\xc5\xb3 argument\xc5\xb3 pasigirdo kalbant apie rasin\xc4\x99 higien\xc4\x85. Jais buvo paremtas prievartinis sterilizavimas \xc5\xbemoni\xc5\xb3, kuri\xc5\xb3 \xc4\xafna\xc5\xa1as \xc4\xaf genofond\xc4\x85 buvo laikomas netinkamu.\n_START_SECTION_\nAtavizmai\n_START_PARAGRAPH_\nKaip atavizmas pasitaiko XIII \xc5\xa1onkaulis kakle arba juosmenyje. Taip pat pasitaiko toki\xc5\xb3 atavizm\xc5\xb3 kaip ypatingai didelis plaukuotumas, papildomi speneliai, uodega. \xc5\xbdmogui embriono stadijoje vystosi nedidel\xc4\x97 uodega, ta\xc4\x8diau paprastai po kurio laiko ji nustoja augusi ir ima nykti, o lik\xc4\x99 slanksteliai susilieja ir suformuoja stuburgal\xc4\xaf. Ta\xc4\x8diau jeigu genetinis \xc5\xa1io proceso reguliavimas sutrinka, gimsta vaik\xc5\xb3 su daugiau ar ma\xc5\xbeiau i\xc5\xa1sivys\xc4\x8diusiomis uodegomis. Kartais uodeg\xc4\x85 sudaro tik oda ir riebal\xc5\xb3 audinys, o kartais ji turi slankstelius ir raumenis, tod\xc4\x97l j\xc4\x85 galima judinti.'